**Dražobný poriadok**

**Odštepný závod Rimavská Sobota ako organizátor dražby, upravuje jej konanie nasledovne:**

**Miesto konania dražby: ES Rimavská Baňa**

**Dátum konania dražby: 21.11.2017 od 730 hod. do 1500 hod.**

**22.11.2017 od 730 hod. do 1500 hod.**

**23.11.2017 od 730 hod. do 1200 hod.**

**Termín pre odovzdávanie ponúk : 21.11.2017 od 730 hod. do 1500 hod.**

**22.11.2017 od 730 hod. do 1500 hod.**

**23.11.2017 od 730 hod. do 1200 hod.**

**Termín vyhodnotenia dražby: 23.11.2017 o 1900hod**

**Spôsob otvárania obálok: neverejný**

**Termín a miesto zverejnenia ponúk: 24.11.2017 do 800hod. na www.lesy.sk**

**Čas vyhradený na prijímanie reklamácií: 24.11.2017 do 1000hod.**

**Dražobník:**

## I. Predmet dražby

1. Predmetom dražby je fyzicky obchodovateľný tovar – sortimenty surového dreva podľa ponukového katalógu.

## II. Účastníci dražby

1. Dražby sa môže zúčastniť fyzická alebo právnická osoba, ktorá sa zaregistruje (registrovaný účastník dražby) a podpisom v prezenčnej listine potvrdí súhlas s  dražobným poriadkom. Účastník dražby zastupujúci právnickú, prípadne fyzickú osobu, je povinný na požiadanie predložiť doklad o tom, že je oprávnený konať v mene právnickej (prípadne fyzickej) osoby a preukázať svoju totožnosť.
2. Dražiteľom sa stáva každý registrovaný účastník dražby, ktorý v stanovenej lehote predloží svoju cenovú ponuku na ponúkaný tovar – sortimenty surového dreva.

3. Z účasti na dražbe má dražobník právo vylúčiť dražiteľa, ktorý v predchádzajúcich dražbách neodobral alebo nezaplatil vydražený tovar v stanovenom termíne.

4.Záujemca, ktorý nemá vyrovnané všetky záväzky voči LESY Slovenskej republiky štátny podnik, je z účasti na dražbevylúčený.

5. V priestoroch dražby je zakázané fajčiť a používať otvorený oheň.

## III. Priebeh dražby

1. Registrovaný účastník dražby dostane od organizátora dražby ponukový katalóg draženého tovaru. Registrovaný účastník dražby má nárok na prehliadku tovaru, tak ako je to u sortimentov surového dreva obvyklé. Pri pohybe po dražobnom priestore je povinný sa riadiť pokynmi dražobníka, alebo iných oprávnených osôb a konať tak, aby neohrozil svoju bezpečnosť a zdravie, ani bezpečnosť a zdravie ostatných osôb. Manipulácia s vystaveným tovarom sa nedovoľuje. Dražobník má právo účastníka, ktorý nedodržuje dražobný poriadok a normy slušného správania vykázať z dražobnýchpriestorov. Dražobný priestor je ohraničený značením, presné údaje o označení sú uvedené v prezenčnej listine.(napr. výstražnou páskou, tam kde si to vyžaduje situácia umelou prekážkou výšky min. 30 cm).
2. Registrovaný účastník v katalógu k jednotlivým položkám v prípade záujmu napíše čitateľne navrhovanú cenu za 1 m3 bez dane z pridanej hodnoty. Každú kópiu označí čitateľne obchodným menom (prípadne pečiatkou) a podpíše.
3. Dražiteľ odovzdá podpísané kópie s vlastným návrhom cien tovaru, o ktorý má záujem, na registračnom mieste v zalepenej obálke označenej obchodným menom záujemcu.
4. Otvorenie obálok a vyhodnotenie doručených ponúk sa uskutoční dražobníkom po uplynutí termínu na odovzdávanie ponúk. Oznámenie výsledkov pre dražiteľov sa uskutoční v mieste konania dražby formou vyvesenia výsledkov na viditeľnom mieste a následne sa zverejní do dvoch pracovných dní na internetovej stránke príslušného odštepného závodu.
5. Pokiaľ vydražiteľ nepotvrdí dražobníkovi mailom, prípadne telefonicky záujem o vydražený tovar do jedného pracovného dňa od ukončenia dražby a nedohodne sa o kúpe tovaru (spôsob úhrady a odberu), ponúkne organizátor vydražený tovar iným dražiteľom postupne, podľa nasledujúcej najvyššej ponúknutej ceny.
6. Vydražiteľ má právo odobrať vydražený tovar až po zaplatení vyfakturovanej sumy. Lehota splatnosti je stanovená v dĺžke maximálne 7 dní odo dňa vystavenia faktúry. Platobná podmienka je splnená pripísaním fakturovanej čiastky na účet predávajúceho v tejto lehote. Následne je vydražiteľ povinný vydražený a zaplatený tovar odobrať najneskôr do 21 kalendárnych dní odo dňa zaplatenia faktúry.

## IV. Cena tovaru

1. Dražiteľmi navrhované ceny sú cenami v parite EXW - miesto konania dražby, t. j. bez naloženia na dopravný prostriedok. Ceny sú uvádzané v jednotkovej cene za 1 m3 bez DPH. Naloženie vydraženého dreva bude realizované predávajúcim, pričom sa kupujúci zaväzuje zaplatiť za takto poskytnutú službu odplatu vo výške 1,00 €/m3 bez DPH pri ihličnatej hmote a 1,30 €/m3 bez DPH pri listnatej hmote, a to na základe faktúry vystavenej predávajúcim v lehote uvedenej v kúpnej zmluve.
2. Daň z pridanej hodnoty bude účtovaná k cenám v zmysle zákona 222/2004 Zb. a jeho doplnkov v znení neskorších predpisov. Vykonané služby nad rámec parity EXW, napr. následná manipulácia, triedenie na tri a viac skupín, nakladanie do neštandardných dopravných prostriedkov a iné, sa účtujú samostatne podľa platného cenníka OZ, prípadne vykonanej cenovej kalkulácie OZ. V prípade vagónovej dopravy prefakturuje predávajúci kupujúcemu všetky náklady spojené s pristavením vagónov.
3. Vydražená cena je ponuka s najvyššou cenou. Za vydraženú cenu sa považuje aj cena len od jedného dražiteľa, pokiaľ je dražobníkom prijatá. Pri rovnosti ponúk dvoch a viac dražiteľov je víťaznou ponukou ponuka toho dražiteľa, ktorý vydražil tovar v celkovej väčšej hodnote. V nejednoznačných prípadoch (nulový rozdiel a pod.) má právo dražobník požiadať týchto dražiteľov o predloženie nových ponúk na sporný tovar, resp. rozhodnúť o ďalšom postupe.
4. O prijatí navrhovanej ceny rozhoduje dražobník. Organizátor dražby – dražobník neprijme niektoré ceny resp. žiadnu z navrhovaných cien v prípade, ak je ponúkaná cena nižšia ako cena cenníková.
5. Pre zabezpečenie vyťaženia dopravného prostriedku (NA, vagón) môže dražobník doložiť drevnú hmotu mimo dreva ponúkaného na dražbe v množstve maximálne 5 m3 na dražiteľa a dražbu.

**V. Rôzne**

1. V prípade vydraženia menšieho množstva ako 5 m3, môže dražiteľ v čase do 3 hodín od oznámenia výsledkov odstúpiť od ponuky bez sankcií.
2. V prípade neodvezenia vydraženého a zaplateného dreva v termíne uvedeného v článku III. bod 5., môže dražobník účtovať skladné vo výške 0,02 €/vydražený m3 za každý deň skladovania nad lehotu určenú v tomto bode, ako náklady za prenájom dražobnej plochy.

*(Organizátor aukcie doplní v prípadne potreby ďalšie podmienky)*

#### VI. Záverečné ustanovenia

1. Riešenie protestov, sťažností a podávanie vyjadrení je vo výlučnej kompetencii dražobníka. Veci neupravené týmto poriadkom sa riadia všeobecne záväznými predpismi.

V Rimavskej Sobote dňa **Ing. Peter Mixtaj**

**riaditeľ OZ**